**Podgarić** je naselje u općini Berek u Bjelovarsko-bilogorskoj županiji.

Nalazi se u brežuljkastom području na obroncima Moslavačke gore, 15 km od Garešnice i 25 km od Kutine. Nadmorska visina se kreće od 160 do 489 m. Velike površine zauzimaju državne šume bukve i hrasta kitnjaka s manjim udjelom graba, lipe, divlje trešnje i kestena. Ima mnogo gorskih kosa i grebena. Područje je bogato izvorima vode i potocima, među kojima se ističe potok Garešnica. U šumama se nalazi velik broj raznovrsne divljači: jeleni, divlje svinje, mufloni, jeleni lopatari, srne itd. a brojne su i druge životinje npr. vjeverice i sivi puhovi. Šume su bogate i gljivama poput vrganja, lisičarki itd.

Naselje je slabo naseljeno. Prema popisu stanovništva iz 2001. godine, naselje je imalo 68 stanovnika te 30 obiteljskih kućanstava. Velik broj kuća su vikendice. 
U neposrednoj blizini nalazi se više srednjovjekovnih utvrda: Garić grad, Košuta grad, Jelen grad, Bršljanovac, Gradina i Marić grad. Posebno se ističe Garić grad, koji se nalazi iznad Podgarića na nadmorskoj visini 356 m usred šume. Do utvrde vodi asfaltirana strma cesta. Prvi put se spominje 1163. kao sjedište župe, a utvrdu je sagradio, hrvatski ban Stjepan Šubić 1256.[*nedostaje referenca*] Među najstarijim je utvrdama na sjeveru Hrvatske. Pavlini su u blizini podigli samostan i crkvu sv. Blažene Djevice Marije (Bela Crkva) krajem 13. stoljeća. Među brojnim vlasnicima, bili su knez Gardun, Barbara Celjska i zagrebački biskupi. Turci su osvojili i zapalili Garić grad, samostan i crkvu 1544. Ostale su ruševine. Posljednjih godina, povremeno se čisti i uređuje, planira se detaljna obnova u suradnji gradova Garešnice i Kutine. 
Jelen grad i Košuta grad sagrađeni su u 13. stoljeću, kada su bili u vlasništvu porodice Makarijevića. Početkom 16. stoljeća bili su u vlasništvu Tome Bakača i obitelji Erdödy, a od 1545. do 1606. drže ih Turci. Jelen grad je danas ruševina na brijegu usred guste šume, a od Košuta grada ostali su samo dio zida i nasipi.
Gradina se ne spominje u povijesnim dokumentima, a otkrivena je 2003. To je uzvišenje u šumi okruženo bedemom, oko kilometar udaljeno od naselja. 

U Podgariću se nalazi veliki "Spomenik revolucije naroda Moslavine" posvećen žrtvama II. svjetskog rata, rad kipara Dušana Džamonje iz 1967. Tu se dogodio partizanski ustanak 1941. a u obližnjim šumama nalazile su se tri partizanske bolnice. Kraj spomenika je i partizansko groblje. Nakon podizanja spomenika, razvio se turizam i podigao hotel "Vila Garić" s tri zvijezdice, ispred kojeg je umjetno jezero u koritu rječice Kamenjače. Kraj hotela su sportski tereni te moto-kros staza. U neposrednoj okolici mjesta su brojne biciklističke, planinarske i off-road staze.

Stanovništvo
------------

* 2001. - 68
* 1991. - 76 (Srbi - 47, Hrvati - 15, Jugoslaveni - 11, ostali - 3)
* 1981. - 92 (Srbi - 60, Jugoslaveni - 20, Hrvati - 11, ostali - 1)
* 1971. - 115 (Srbi - 95, Hrvati - 17, Jugoslaveni - 3)

***Kretanje broja stanovnika 1857.-2001.***

Izvori
------

1. ↑  Popis stanovništva 2001. www.dzs.hr
2. ↑  Kućanstva prema obiteljskom sastavu i obiteljska kućanstva prema broju članova, Popis 2001. www.dzs.hr
3. ↑  Naselja i stanovništvo Republike Hrvatske 1857.-2001. www.dzs.hr

* CD rom: "Naselja i stanovništvo RH od 1857-2001. godine", Izdanje Državnog zavoda za statistiku Republike Hrvatske, Zagreb, 2005.

Galerija
--------

* Hotel Vila GarićHotel Vila Garić
* Podgarićko jezeroPodgarićko jezero
* Spomenik revolucije naroda Moslavine iz 1967. rad Dušana DžamonjeSpomenik revolucije naroda Moslavine iz 1967. rad Dušana Džamonje
* Pogled na seloPogled na selo

Ostali projekti
---------------

|  |  |
| --- | --- |
|  | U Wikimedijinoj ostavi ima još materijala vezanih za: **Podgarić** |

| * p
* r
* u
Naselja u sastavu Općine Berek |
| --- |
| Begovača • Berek • Gornja Garešnica • Kostanjevac • Krivaja • Novo Selo Garešničko • Oštri Zid • Podgarić • Potok • Ruškovac • Šimljana • Šimljanica • Šimljanik |